title: Ureueng Gayo
text: Peungarôh nyang teuka dari lua jeuët keu meubida narit lam bahsa Gayo. Bahsa Gayo lam narit ureuëng Lokop, na bacut bida ngon narit ureuëng Gayo nyang na di Gayo Kalul, Gayo Lut, Lingè, dan Gayo Lues. Hai nyoë nakeuh seubab na peungarôh bahsa nibak bahsa Acèh nyang leubèh ramè ureuëng marit di Acèh Timu. Meunan cit ngon Gayo Kalul, nyang neuduëk di Acèh Teumiëng, na bacut meujampu narit keunong peungarôh nibak Bahsa Meulayu saweuëb dairah nyan leubèh rab ngon dairah Sumatra Utara, laén nibak nyan nakeuh Gayo Lues nyang leubèh jipeungarôh lé Bahsa Alaih saweuëb hubôngan siuroë-uroë ureuëng Gayo Lues leubèh le ngon masyarakat Ureuëng Alaih.